ΑΠΟΦΑΣΗ ΤΗΣ ΕΠΙΤΡΟΠΗΣ της 27ης Ιουλίου 1994 για τον καθορισμό του ποσοστού της οικονομικής συμμετοχής της Κοινότητας στα μέτρα εποπτείας και ελέγχου για την ύπαρξη σαλμονέλλας στα πουλερικά, τα οποία εφαρμόζει η Δανία (Το κείμενο στη δανική γλώσσα είναι το μόνο αυθεντικό) (94/508/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου της 26ης Ιουνίου 1990 σχετικά με ορισμένες δαπάνες στον κτηνιατρικό τομέα (1), όπως τροποποιήθηκε τελευταία από την απόφαση 94/370/ΕΚ (2), και ιδίως το άρθρο 24 παράγραφος 12 και άρθρο 29,

Εκτιμώντας:

ότι η απόφαση 90/424/ΕΟΚ προβλέπει στον τίτλο ΙΙΙ κεφάλαιο 2 τη δυνατότητα οικονομικής συμμετοχής της Κοινότητας στα μέτρα ελέγχου για την πρόληψη των ζωονόσων-

ότι το άρθρο 9 παράγραφος 1 της οδηγίας 92/117/ΕΟΚ του Συμβουλίου της 17ης Δεκεμβρίου 1992 σχετικά με τα μέτρα προστασίας από ορισμένες ζωονόσους και ορισμένους ζωονοσογόνους παράγοντες στα ζώα και στα προϊόντα ζωικής προελεύσεως, προκειμένου να αποφευχθούν οι εστίες λοιμώξεων και δηλητηριάσεων που οφείλονται στα τρόφιμα (3), αναφέρεται στην απόφαση 90/424/ΕΟΚ όσον αφορά τους όρους οικονομικής συμμετοχής της Κοινότητας κυρίως στα μέτρα θανάτωσης και καταστροφής-

ότι η Δανία διαβίβασε στην Επιτροπή σχέδιο για την εποπτεία και τον έλεγχο για την ύπαρξη σαλμονέλλας στις αγέλες πουλερικών- ότι το εν λόγω σχέδιο εγκρίθηκε με την απόφαση 94/507/ΕΚ της Επιτροπής (4)-

ότι, υπό το πρίσμα της σημασίας των ενεργειών για την υλοποίηση των επιδιωκόμενων από την Κοινότητα στόχων στον τομέα πρόληψης των ζωονόσων, η οικονομική συμμετοχή της Κοινότητας καθορίζεται σε ποσοστό 50 % επί των δαπανών που βαρύνουν τη Δανία με μέγιστο ποσό ενίσχυσης ύψους 330 000 Ecu-

ότι η Κοινότητα θα χορηγήσει οικονομική ενίσχυση, εφόσον υλοποιηθούν οι προβλεπόμενες ενέργειες και οι αρχές χορηγήσουν όλες τις απαραίτητες πληροφορίες εντός των προβλεπόμενων προθεσμιών-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η οικονομική συμμετοχή της Κοινότητας καθορίζεται σε ποσοστό 50 % επί των δαπανών που βαρύνουν τη Δανία για την περίοδο από την 1η Ιανουαρίου έως τις 31 Δεκεμβρίου 1994, με μέγιστο ποσό ενίσχυσης ύψους 330 000 Ecu για:

- τη θανάτωση των πουλερικών,

- την καταστροφή των πουλερικών,

- την καταστροφή των αυγών.

2. Η οικονομική ενίσχυση της Κοινότητας χορηγείται έπειτα από:

- υποβολή στην Επιτροπή πριν από την 1η Σεπτεμβρίου 1994 έκθεσης σχετικά με την πρόοδο εκτέλεσης της ενέργειας καθώς και τις πραγματοποιηθείσες δαπάνες,

- υποβολή στην Επιτροπή το αργότερο έως την 1η Ιουλίου 1995 τελικής εκθέσεως όσον αφορά την τεχνική εκτέλεση της ενέργειας με συνοδευτικά δικαιολογητικά έγγραφα σχετικά με τις πραγματοποιηθείσες δαπάνες.

3. Η οικονομική ενίσχυση της Επιτροπής χορηγείται σε Ecu με το συντελεστή που ισχύει την πρώτη εργάσιμη ημέρα του μήνα κατά τον οποίο υποβάλεται η αίτηση επιστροφών, όπως δημοσιεύεται στην Επίσημη Εφημερίδα των Ευρωπαϊκών Κοινοτήτων.

Άρθρο 2

Η παρούσα απόφαση απευθύνεται στο Βασίλειο της Δανίας.

Βρυξέλλες, 27 Ιουλίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 224 της 18. 8. 1990, σ. 19.

(2) ΕΕ αριθ. L 168 της 2. 7. 1994, σ. 31.

(3) ΕΕ αριθ. L 62 της 15. 3. 1993, σ. 38.

(4) Βλέπε σελίδα 25 της παρούσας Επίσημης Εφημερίδας.